DA Den Europæiske Unions Tidende C 388/6

Høringskonsulentens endelige rapport (1)

UTC/Goodrich

(M.6410)

(2015/C 388/04)

Den 20. februar 2012 modtog Europa-Kommissionen en anmeldelse af en planlagt fusion i overensstemmelse med artikel 4 i Rådets forordning (EF) nr. 139/2004 (2) (i det følgende benævnt »fusionsforordningen«), hvorved United Technologies Corporation (»UTC«) gennem opkøb af aktier erhverver kontrol over hele Goodrich Corporation (»Goodrich«), jf. fusionsforordningens artikel 3, stk. 1, litra b).

Efter en gennemgang af anmeldelsen fastslog Kommissionen, at transaktionen var omfattet af fusionsforordningen, og at der herskede alvorlig tvivl om, hvorvidt den var forenelig med det indre marked og aftalen om Det Europæiske Økonomiske Samarbejdsområde (»EØS-aftalen«). Den 26. marts 2012 indledte Kommissionen følgelig proceduren i henhold til fusionsforordningens artikel 6, stk. 1, litra c).

Som fastsat i afgørelsen i henhold til artikel 6, stk. 1, litra c), var der mulige konkurrenceproblemer i forbindelse med følgende produkter: vekselstrømsgeneratorer, motormanøvreorganer og brændstofdyser i luftfartøjer. I forbindelse med markedsundersøgelsen i fase II blev konkurrenceproblemerne bekræftet og der blev påvist nye vertikale konkurrenceproblemer i forbindelse med brændstofdyser. På statusmøder den 18. april 2012 og den 10. maj 2012 blev parterne oplyst om GD Konkurrences foreløbige konklusioner i den igangværende markedsundersøgelse. Parterne fik også mulighed for at fremsætte bemærkninger til de konkurrenceproblemer, som GD Konkurrence havde afdækket, hvilket de gjorde. De indsendte også yderligere dokumentation og beviser, som skulle afhjælpe disse problemer.

For at undgå at der blev udfærdiget en klagepunktsmeddelelse, indgav parterne et udkast til en række tilsagn den 29. maj 2012. Eftersom tilsagnene ikke afhjalp problemerne på markedet for brændstofdyser, oplyste GD Konkurrence parterne, at konkurrenceproblemerne i forbindelse med dette marked ikke var blevet afhjulpet, og at man var blevet opmærksom på yderligere vertikale konkurrenceproblemer i forbindelse med Goodrichs samarbejde med endnu en motorproducent om brændstofdyser.

Efterfølgende afgav UTC tilsagn, som ændrede den anmeldte fusion i et sådant omfang, at den ikke begrænsede den effektive konkurrence betydeligt på de globale markeder for generering af vekselstrøm til luftfartøjer, manøvreorganer til motorer til små luftfartøjer og brændstofdyser. På grundlag af dette forslag om tilsagn konkluderede Kommissionens tjenestegrene, at den planlagte transaktion ikke ville hæmme den effektive konkurrence på det indre marked betydeligt, og at den derfor er forenelig med fusionsforordningen og EØS-aftalen. Der blev derfor ikke sendt nogen klagepunktsmeddelelse til UTC.

I henhold til udkastet til afgørelse godkendes den planlagte fusion på visse betingelser og under forudsætning af, at de forpligtelser, som fremgår af UTC's forslag om tilsagn, overholdes.

Jeg har ikke modtaget nogen anmodninger vedrørende procedurespørgsmål fra nogen af fusionens parter. Udkastet til afgørelse indeholder ingen indvendinger, som parterne ikke har haft mulighed for at fremsætte deres synspunkter til.

Jeg konkluderer derfor, at de virksomheder, som udkastet til afgørelse er rettet til, har kunnet udøve deres procedurerettigheder effektivt, og at deres ret til at blive hørt er blevet respekteret.

Bruxelles, den 12. juli 2012. Michael ALBERS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (EUT L 24 af 29.1.2004, s. 1). Med virkning fra den 1. december 2009 er der ved traktaten om Den Europæiske Unions funktionsmåde (»TEUF«) foretaget en række ændringer, såsom udskiftning af »Fællesskabet« med »Unionen« og »fællesmarkedet« med »det indre marked«. Terminologi fra TEUF vil blive anvendt overalt i denne rapport.